C 323/94
BG
Официален вестник на Европейския съюз
26.8.2022 г.
5.3.5.
В същото време ефективното прилагане на забраната на незаконните наркотици изисква ефикасна работа в основите на обществото, така че хората, страдащи от пристрастяване, да не бъдат оставяни сами, а да бъдат подкрепяни в избора си да не се обръщат отново към наркотиците.
Въпреки увеличаващите се публични средства, които се изразходват за борба с трафика на наркотици, проблемът с подпомагането на хората да преодолеят пристрастяването все още е огромен.
Ето защо, вземайки предвид най-добрия опит на държавите — членки на ЕС, EUDA би могла да пренасочи по-значителна част от работата си към психологическите причини за злоупотребата с наркотици.
5.3.6.
Възприемането на глобален и регионален подход към пазара на наркотици в ЕС изисква проследяване и внимателно наблюдение на развитието на производството на наркотици и незаконни вещества в региони, които традиционно пораждат рискове, като Южна Америка, Афганистан, Африка, Китай, Турция и Западните Балкани.
Активната и постоянно променяща се роля на организираните престъпни групи за промяна на динамиката на предлагането на наркотици и трафика на наркотици изисква постоянни и координирани усилия от страна на всички съответни органи, и особено на онези, които участват в правоприлагането и граничния контрол, на международно равнище.
Само интензивното сътрудничество може да помогне за картографирането на коридорите за наркотици с цел ефективното им разбиване. 5.4.
Национални звена за контакт 5.4.1.
Ролята и функциите на националните звена за контакт следва да бъдат разширени.
Тяхната работа в различните държави от ЕС варира значително.
Някои национални звена за контакт извършват информационна, аналитична, научноизследователска, експертна консултативна и издателска дейност.
Основните цели на дейностите на националните звена за контакт следва да включват повече методологичен мониторинг, стандартизирано събиране, оценка и класифициране на данни и обработка, съхранение, анализ и разпространение на информация в областта на търсенето и предлагането на наркотици в ЕС.
Националните звена за контакт следва да разработят политика в областта на наркотиците и да реагират активно на ситуацията в тази област.
Те следва да работят по предоставянето на информация, като подкрепят дейността на националните правителства и формулирането на национална политика в областта на наркотиците и наркоманиите.
5.4.2.
Националните звена за контакт са от ключово значение за ефективното и бързото изпълнение на новия мандат на EUDA.
Само една по-силна и добре координирана мрежа от национални звена за контакт може да предоставя целесъобразни данни — не само в ретроспективен план, но — най-важното — относно появата на нови вредни вещества, тяхното откриване и идентифициране, възможните канали за разпространение и т.н.
Тъй като това изисква изграждането на сериозен лабораторен капацитет, следва да се насърчават регионални съюзи и клъстери — групирани в зони с висок риск, например по външните граници на ЕС, в близост до обичайните пътища за внос на наркотици и др.
5.4.3.
Националните звена за контакт следва да бъдат подкрепени по възможно най-ефективен начин и да им се предоставят общи насоки и методологии, за да могат да събират съпоставими данни и показатели, които да послужат като основа за прехода към въпроси, свързани с безопасността и сигурността, вместо просто да се води борба с разпространението на наркотици и незаконни вещества.
5.4.4.
Държавите членки следва да бъдат насърчавани да предоставят на националните звена за контакт повече ресурси, включително информация, технологии, финансиране и др.
Следва да се положат всички усилия, за да се помогне на националните звена за контакт да укрепят капацитета си за изпълнение на новия разширен мандат и да играят по-голяма роля.
5.4.5.
Не бива да се забравя, че в допълнение към създаването на общностни механизми за борба с пристрастяването, EUDA следва, в сътрудничество с държавите членки, да изгради национални системи за сътрудничество с цел създаване и подкрепа на съвместни програми за подпомагане на групи, потенциално изложени на риск от пристрастяване към наркотици.
Само изградена силна връзка с местните общности ще спомогне за намаляването на употребата на наркотици.
Като пример за такива решения, които вече са довели до положителни резултати, EUDA би могла да използва решенията, които вече са приложени от португалското правителство.
5.4.6.
ЕИСК вижда възможност за подобряване на системата за докладване на националните звена за контакт, за да се избегне инвестирането на допълнително време и ресурси в двойно докладване, тъй като понастоящем от тях се изисква да докладват както на бъдещата EUDA, така и на ООН.
Брюксел, 18 май 2022 година.
Председател на Европейския икономически и социален комитет Christa SCHWENG